Hiérvoor is altyd tyd | Netwerk24
Hiérvoor is altyd tyd
Deur Stephan Joubert 06 Augustus 2019 00:00
"Ek het nie tyd gehad nie." Elkeen van ons het al hierdie woorde kwytgeraak wanneer ons die een of ander taak nie betyds afgehandel het nie. Dalk was dit nie belangrik genoeg nie. Of dalk was dit minder interessant as ander dinge wat intussen opgeduik het.
In kerklike omgewings is soortgelyke opmerkings nie onbekend nie. "Ek was net te moeg om Sondag kerk toe te kom." "My kinders het te veel naskoolse aktiwiteite om nog by kerklike aksies ook in te skakel."
Wel, die oplossing is nie om meer tyd te hê nie, want nêrens is ekstra tyd beskikbaar nie. Ons almal kry net 24 uur elke dag. Ook is die oplossing nie om mense te laat skuldig voel dat hulle te min tyd het vir die Here se dinge nie.
Die roete is om die evangelie van Christus só mag­neties te leef, te preek en te beliggaam dat dit hoogs aansteeklik raak. Dan skep dit vanself 'n nuuskierigheid, 'n hongerte en 'n dringendheid by ander. Dan is daar skielik tyd!